CELEX: 31983R3667
Language: el
Date: 1983-12-19
Title: Κανονισμός (ΕΟΚ) αριθ. 3667/83 του Συμβουλίου της 19ης Δεκεμβρίου 1983 για την εξακολούθηση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους

Avis juridique important

|

31983R3667

Κανονισμός (ΕΟΚ) αριθ. 3667/83 του Συμβουλίου της 19ης Δεκεμβρίου 1983 για την εξακολούθηση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους  

Επίσημη Εφημερίδα αριθ. L 366 της 28/12/1983 σ. 0016 - 0017 Ισπανική ειδική έκδοση: Κεφάλαιο 03 τόμος 29 σ. 0194  Πορτογαλική ειδική έκδοση : Κεφάλαιο 03 τόμος 29 σ. 0194 

***** ΚΑΝΟΝΙΣΜΟΣ (ΕΟΚ) αριθ. 3667/83 ΤΟΥ ΣΥΜΒΟΥΛΙΟΥ  της 19ης Δεκεμβρίου 1983  για την εξακολούθηση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την πράξη προσχωρήσεως του 1972, και ιδίως το άρθρο 5 παράγραφος 2 του πρωτοκόλλου 18 που είναι προσαρτημένο στην πράξη αυτή,  την πρόταση της Επιτροπής,  Εκτιμώντας:  ότι το πρωτόκολλο 18 και, στη συνέχεια, ο κανονισμός (ΕΟΚ) αριθ. 1655/76 (1), όπως τροποποιήθηκε τελευταία από τον κανονισμό (ΕΟΚ) αριθ. 482/81 (2), καθώς και ο κανονισμός (ΕΟΚ) αριθ. 858/81 (3), όπως τροποποιήθηκε τελευταία από τον κανονισμό (ΕΟΚ) αριθ. 1212/83 (4), επέτρεψαν στο Ηνωμένο Βασίλειο να εισάγει, μέχρι τις 31 Δεκεμβρίου 1983, ορισμένες ποσότητες βουτύρου Νέας Ζηλανδίας με ειδικούς όρους·  ότι το Συμβούλιο δεν μπόρεσε να θεσπίσει εγκαίρως ένα νέο καθεστώς εισαγωγής του βουτύρου Νέας Ζηλανδίας·  ότι, ωστόσο, προκειμένου να αποφευχθεί διακοπή των εισαγωγών βουτύρου Νέας Ζηλανδίας, θα πρέπει να χορηγηθεί προσωρινή άδεια για περίοδο δύο μηνών, με την επιφύλαξη λήψεως οριστικής απόφασης·  ότι η ειδική εισφορά, που παραμένει κατ' αρχήν αμετάβλητη εφόσον δεν αλλάζει η τιμή παρέμβασης για το βούτυρο κοινοτικής καταγωγής, αποτελεί το καταλληλότερο μέσο για να προστατευθεί η τιμή αγοράς του κοινοτικού βουτύρου και να δοθεί στη Νέα Ζηλανδία η δυνατότητα να προγραμματίσει τις εξαγωγές της στο Ηνωμένο Βασίλειο·  ότι, για να καθοριστεί ειδική εισφορά, θα πρέπει να ληφθεί υπόψη η ενίσχυση που χορηγείται στο Ηνωμένο Βασίλειο για το κοινοτικό βούτυρο· ότι η προηγούμενη πείρα έχει δείξει ότι όταν η ενίσχυση αλλάξει κατά το χρονικό διάστημα μεταξύ της στιγμής εισαγωγής του βουτύρου Νέας Ζηλανδίας μέχρι τη στιγμή της τελικής του πώλησης, προκαλούνται ανισότητες σε σχέση με το κοινοτικό βούτυρο· ότι το πρόβλημα αυτό μπορεί να αντιμετωπιστεί καταβάλλοντας την ενίσχυση για το βούτυρο Νέας Ζηλανδίας τη στιγμή της συσκευασίας του, όπως συμβαίνει και για το κοινοτικό βούτυρο, και όχι τη στιγμή της εισαγωγής· ότι έτσι, το βούτυρο Νέας Ζηλανδίας, στο οποίο δεν χορηγείται ενίσχυση, θα μπορεί επίσης να πωλείται για βιομηχανικές χρήσεις,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Επιτρέπεται στο Ηνωμένο Βασίλειο να εισάγει, σύμφωνα με τους όρους του παρόντος κανονισμού, ορισμένες ποσότητες βουτύρου προελεύσεως Νέας Ζηλανδίας.  Άρθρο 2  1. Το παρόν καθεστώς εφαρμόζεται από την 1η Ιανουαρίου μέχρι τις 29 Φεβρουαρίου 1984.  Η ποσότητα που μπορεί να εισαχθεί είναι 13 833 τόνοι.  2. Το Συμβούλιο, μετά από πρόταση της Επιτροπής, μπορεί με ειδική πλειοψηφία να μειώσει προσωρινά την ποσότητα που προβλέπεται στην παράγραφο 1, ώστε να αποφευχθούν σημαντικές διαταραχές στην αγορά του βουτύρου του Ηνωμένου Βασιλείου, ιδιαίτερα σε περίπτωση σημαντικής μείωσης της άμεσης κατανάλωσης βουτύρου.  3. Πριν από την 1η Μαρτίου 1984, το Συμβούλιο, μετά από πρόταση της Επιτροπής, επανεξετάζει τη λειτουργία αυτού του καθεστώτος, με σκοπό τη λήψη απόφασης για το καθεστώς εισαγωγής βουτύρου Νέας Ζηλανδίας μετά τις 29 Φεβρουαρίου 1984.  Άρθρο 3  1. Η ειδική εισφορά που εφαρμόζεται στο βούτυρο Νέας Ζηλανδίας, που εισάγεται δυνάμει του παρόντος κανονισμού, ανέρχεται σε 87,28 ECU ανά 100 χιλιόγραμμα.  2. Το Συμβούλιο, μετά από πρόταση της Επιτροπής, θα προσαρμόσει, με ειδική πλειοψηφία, το ύψος της ειδικής εισφοράς ανάλογα με τις τροποποιήσεις της κοινοτικής τιμής παρέμβασης για το βούτυρο.  Άρθρο 4  1. Κατά παρέκκλιση από το άρθρο 3 παράγραφος 3 του κανονισμού (ΕΟΚ) αριθ. 1269/79 (5), όπως τροποποιήθηκε τελευταία από τον κανονισμό (ΕΟΚ) αριθ. 1208/83 (6), η κοινοτική χρηματοδότηση των ενισχύσεων που προβλέπονται από τον εν λόγω κανονισμό, προβλέπεται επίσης για το βούτυρο της Νέας Ζηλανδίας που πωλείται στην αγορά του Ηνωμένου Βασιλείου και το οποίο έχει εισαχθεί μετά τις 31 Δεκεμβρίου 1983 σύμφωνα με τις προϋποθέσεις που καθορίζονται στον παρόντα κανονισμό.  2. Το Ηνωμένο Βασίλειο λαμβάνει όλα τα απαραίτητα μέτρα για να εξασφαλίσει ότι το βούτυρο Νέας Ζηλανδίας, που εισάγεται πριν από την 1η Ιανουαρίου 1984 δυνάμει του κανονισμού (ΕΟΚ) αριθ. 858/81, δεν χρησιμοποιείται για τη μεταποίηση, αλλά αποκλειστικά για την άμεση κατανάλωση, κατά την έννοια του άρθρου 1 στοιχείο α) του κανονισμού (ΕΟΚ) αριθ. 1269/79, στο έδαφος του Ηνωμένου Βασιλείου και για να απαιτήσει την πληρωμή ποσού ίσου με την ενίσχυση που χορηγείται σύμφωνα με τον εν λόγω κανονισμό σε περίπτωση μη επιτρεπόμενης χρήσης.  Τα ποσά που λαμβάνονται κατ' αυτό τον τρόπο θεωρούνται ως εισφορά κατά την έννοια του άρθρου 2 πρώτο εδάφιο στοιχείο α) της απόφασης 70/243/ΕΚΑΧ, ΕΟΚ, Ευρατόμ του Συμβουλίου της 21ης Απριλίου 1970 περί αντικαταστάσεως των χρηματικών συνεισφορών των κρατών μελών από ίδιους πόρους της Κοινότητας (1).  Άρθρο 5  Η υπαγωγή στο ειδικό καθεστώς εισαγωγής εξαρτάται από την προσκόμιση πιστοποιητικού που αναφέρει ότι το συγκεκριμένο βούτυρο:  - είναι καταγωγής Νέας Ζηλανδίας,  - είναι τουλάχιστον έξι εβδομάδων,  - έχει περιεκτικότητα, σε βάρος, λιπαρών ουσιών ίση ή μεγαλύτερη από 80 % και μικρότερη από 82 %,  - έχει παρασκευασθεί κατευθείαν από γάλα ή κρέμα γάλακτος.  Άρθρο 6  Το βούτυρο που εισάγεται στο Ηνωμένο Βασίλειο σύμφωνα με τον παρόντα κανονισμό δεν μπορεί να αποτελέσει αντικείμενο ενδοκοινοτικών συναλλαγών ούτε να επανεξαχθεί σε τρίτες χώρες.  Άρθρο 7  Οι εισαγωγές βουτύρου Νέας Ζηλανδίας υπόκεινται στις διατάξεις που θεσπίζονται στο πλαίσιο του κανονισμού (ΕΟΚ) αριθ. 974/71 (2), όπως τροποποιήθηκε τελευταία από τον κανονισμό (ΕΟΚ) αριθ. 3439/82 (3), όσον αφορά τις διακυμάνσεις των νομισμάτων ορισμένων κρατών μελών.  Άρθρο 8  Το Ηνωμένο Βασίλειο ανακοινώνει στην Επιτροπή όλες τις απαραίτητες πληροφορίες για την εφαρμογή του παρόντος κανονισμού και η Επιτροπή πληροφορεί σχετικά τα άλλα κράτη μέλη.  Άρθρο 9  Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68 (4), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (5).  Άρθρο 10  Ο παρών κανονισμός αρχίζει να ισχύει την 1η Ιανουαρίου 1984.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 19 Δεκεμβρίου 1983.  Για το Συμβούλιο  Ο Πρόεδρος  Γ. ΒΑΡΦΗΣ  (1) ΕΕ αριθ. L 185 της 9. 7. 1976, σ. 1.  (2) ΕΕ αριθ. L 52 της 27. 2. 1981, σ. 2.  (3) ΕΕ αριθ. L 90 της 4. 4. 1981, σ. 18.  (4) ΕΕ αριθ. L 132 της 21. 5. 1983, σ. 11.  (5) ΕΕ αριθ. L 161 της 29. 6. 1979, σ. 8.  (6) ΕΕ αριθ. L 132 της 21. 5. 1983, σ. 5.  (1) ΕΕ αριθ. L 94 της 28. 4. 1970, σ. 19.  (2) ΕΕ αριθ. L 106 της 12. 5. 1971, σ. 1.  (3) ΕΕ αριθ. L 362 της 23. 12. 1982, σ. 4.  (4) ΕΕ αριθ. L 148 της 28. 6. 1968, σ. 13.  (5) ΕΕ αριθ. L 163 της 22. 6. 1983, σ. 56.